ברנרדו ארבאלו

ססאר ברנרדו ארבאלו דה לאון (בספרדית: César Bernardo Arévalo de León; נולד ב-7 באוקטובר 1958) הוא פוליטיקאי ודיפלומט גואטמלי. הוא הנשיא הנבחר של גואטמלה. הוא כיהן בעבר כשגריר גואטמלה בספרד.

ביוגרפיה 
ארבאלו נולד במונטווידאו, אורוגוואי. בנו של חואן חוסה ארבאלו, נשיא גואטמלה בין השנים 1945 ו-1951 ושל אשתו השנייה, מרגריטה דה לאון. בעת לידתו, המשפחה התגוררה באורוגוואי בשל ההפיכה הפרו-מערבית שהתרחשה במדינה (בסיוע של הCIA כחלק ממבצע PBSUCCESS).

המשפחה עזבה את אורוגוואי כאשר הוא היה בן פחות משנתיים ומשם עברה לוונצואלה ולאחר מכן למקסיקו ולצ'ילה. לארץ מולדתו, גואטמלה, הגיע לראשונה רק כשהיה בן 15, שם למד בבית ספר קתולי פרטי בגואטמלה סיטי. לאחר שסיים את לימודיו בתיכון, החל ללמוד סוציולוגיה באוניברסיטה העברית בישראל ולאחר מכן המשיך לדוקטורט בפילוסופיה ובאנתרופולוגיה חברתית באוניברסיטת אוטרכט בהולנד.

קריירה דיפלומטית 
ארבלאו הצטרף לשירות החוץ במהלך שנות ה-80 של המאה ה-20 ובין השנים 1984 ל-1986 כיהן כקונסול בשגרירות גואטמלה בישראל. בסוף שנות ה-80 ובתחילת שנות ה-90 כיהן בשלל תפקידים במשרד החוץ של גואטמלה, ב-1994 מונה לסגן שר החוץ ושנה לאחר מכן, ב-1995, מונה לשגריר גואטמלה בספרד. ב-1996 התפטר מתפקידו ועזב את עבודתו בשירות החוץ.

קריירה פוליטית 
ב-2015, השתתף בהפגנות שקראו להתפטרותו של אוטו פרס מולינה, זמן קצר לאחר תחילת המחאה, ארבאלו היה חלק מקבוצת אינטלקטואלים שהקימו את צוות החשיבה סמילה שהפך תוך זמן קצר למפלגת מובימיינטו סמילה. בבחירות שנערכו ב-2019 נבחר ארבלאו לקונגרס ונכנס לתפקידו ב-14 בינואר 2020. הוא כיהן במספר ועדות והנהיג את סיעתו בקונגרס. ב-2022 נבחר למזכ"ל המפלגה.

הבחירות לנשיאות ב-2023 
ב-22 בינואר 2023 הכריזה מפלגת מובימיינטו סמילה כי ארבלאו הוא מעומד המפלגה בבחירות לנשיאות הקרובות. הוא נרשם רשמית כמועמד ב-16 בפברואר 2023. הקמפיין של ארבלאו התמקד בעיקר בהבטחה לטיפול בשחיתות, להחזרת הביטחון לרחובות ובמלחמה בשינוי האקלים.

במאי-יוני 2023 סקרים שנערכו הראו כי התמיכה בארבלאו מינורית ונעה סביב 2% בלבד אך בסיבוב הראשון של הבחירות, שנערכו ב-25 ביוני, ארבלאו הגיע למקום השני לאחר שזכה ב-600,000 קולות. הגעתו למקום השני תוארה על ידי התקשורת המקומית והעולמית כ"הפתעה" אך לאחר שאף מתמודד לא זכה ב-50% מהקולות בבחירות לנשיאות, הוכרז כי ייערך סיבוב שני ב-20 באוגוסט, בין שני המתמודדים המובילים – ארבלאו והמועמדת סנדרה טורס (אשתו של הנשיא לשעבר, אלווארו קולום).

אישור התוצאות התעכב לאחר ערעור שנוי במחלוקת שהוגש לבעת המשפט לחוקה על ידי תשע מפלגות ימניות, כולל מפלגת השלטון, ואמוס, בטענה ל"אי סדרים" ו"הונאת בחירות" לטובת ארבלאו ודרשו לערוך את הבחירות מחדש. בית המשפט הורה לבצע בדיקת חוזרת של תוצאות הבחירות, אך לא נמצאו ממצאים חריגים. בית המשפט דחה את הערעור של המפלגה על החלטה זאת והסמיך את בית המשפט העליון לבדוק ולנסח את תוצאות הבחירות מחדש. ב-12 ביולי קבע בית המשפט העליון את תוצאות הבחירות באופן רשמי: הוכרז על השעייתה של מפלגת סמילה עקב חשד לזיוף חתימות במהלך הקמת המפלגה ב-2017. ארבלאו הצהיר בראיון ל-CNN כי הוא יערער על ההשעיה בטענה שלבית המשפט אין מספיק ראיות כדי להוציא את הצו. יום לאחר ההשעיה, בית המשפט לחוקה ביטל את השעייתה של המפלגה, מה שאפשר למפלגה ולארבלאו לרוץ כמועמדה בסיבוב השני של הבחירות. בסיבוב השני של הבחירות, שנערך ב-20 באוגוסט, ניצח ארבלאו וגרף כ-60.9% מהקולות.

חיים אישיים 
ארבלאו נישא שלוש פעמים. ב-1983 הוא נישא לאזרחית ארגנטינאית טרזה לפין גנמן; הם נפרדו בשנת 1992. שנה לאחר מכן, ארבלאו נישא לאווה ריברה פיגוארואה, דיפלומטית עמיתה, איתה יש לו שתי בנות. מאז 2011, ארבלאו נשוי ללוקרסיה פיינדו. יש לו שישה ילדים. בנוסף לשפת האם הספרדית, ארבלאו מדבר אנגלית, עברית, צרפתית ופורטוגזית.

קישורים חיצוניים

הערות שוליים 

בוגרי האוניברסיטה העברית בירושלים
בוגרי אוניברסיטת אוטרכט
גואטמלים שנולדו במאה ה-20